SMERNICA KOMISIE 2005/80/ES
z 21. novembra 2005,
ktorou sa mení a dopĺňa smernica Rady 76/768/EHS týkajúca sa kozmetických výrobkov s cieľom prispôsobiť jej prílohy II a III technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov týkajúcich sa kozmetických výrobkov (1), a najmä na jej článok 4 písm. b) a článok 8 ods. 2,
po porade s Vedeckým výborom pre spotrebiteľské výrobky,
keďže:
(1)
Smernica 76/768/EHS, zmenená a doplnená smernicou Európskeho parlamentu a Rady 2003/15/ES (2), zakazuje v kozmetických výrobkoch používať látky klasifikované ako karcinogénne, mutagénne alebo toxické pre rozmnožovanie (KMT) kategórií 1, 2 a 3 podľa prílohy I k smernici Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (3), ale povoľuje používať látky klasifikované v kategórii 3 podľa smernice 67/548/EHS na základe posúdenia a schválenia Vedeckého výboru pre kozmetické výrobky a nepotravinárske výrobky určené pre spotrebiteľov VVKVNPV, ktorý bol rozhodnutím Komisie 2004/210/ES (4) nahradený Vedeckým výborom pre spotrebiteľské výrobky (VVSV).
(2)
Smernica 67/548/EHS bola zmenená a doplnená smernicou 2004/73/ES, a preto je potrebné prijať opatrenia s cieľom uviesť smernicu 76/768/EHS do súladu s ustanoveniami smernice 67/548/EHS.
(3)
Pretože niektoré látky klasifikované ako KMT látky kategórií 1 a 2 podľa prílohy I k smernici 67/548/EHS ešte nie sú uvedené v prílohe II k smernici 76/768/EHS, je potrebné ich začleniť do tejto prílohy. Látky klasifikované ako KMT látky kategórie 3 podľa prílohy I k smernici 67/548/EHS by sa mali tiež začleniť do prílohy II k smernici 76/768/EHS, s výnimkou látok, ktoré VVSV posúdil a zistil, že sú prípustné na použitie v kozmetických výrobkoch.
(4)
Látky klasifikované ako KMT látky kategórie 1 a 2, uvedené v prílohe III časti 1 k smernici 76/768/EHS, treba vypustiť, pretože tieto látky sa teraz uvádzajú v prílohe II k smernici 76/768/EHS, a preto nesmú byť súčasťou zloženia kozmetických výrobkov.
(5)
Smernica Komisie 2004/93/ES (5) ustanovila vloženie určitých látok do prílohy II k nariadeniu 76/768/EHS, ktoré už boli v prílohe uvedené. Príloha by sa preto mala v záujme zrozumiteľnosti zmeniť.
(6)
Smernica 76/768/EHS by sa preto mala zodpovedajúcim spôsobom zmeniť.
(7)
Opatrenia stanovené v tejto smernici sú v súlade so stanoviskom Stáleho výboru pre kozmetické výrobky,
PRIJALA TÚTO SMERNICU:
Článok 1
Prílohy II a III k smernici 76/768/EHS sa menia a dopĺňajú v súlade s textom uvedeným v prílohe k tejto smernici.
Článok 2
Členské štáty prijmú všetky potrebné opatrenia, ktorými sa zabezpečí, že od 22. augusta 2006 výrobcovia Spoločenstva ani dovozcovia prítomní v Spoločenstve neumiestnia na trh kozmetické výrobky, ktoré nie sú v súlade s touto smernicou.
Členské štáty prijmú všetky potrebné opatrenia, aby zabezpečili, že uvedené výrobky sa nebudú predávať ani poskytovať konečnému spotrebiteľovi po 22. novembri 2006.
Článok 3
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 22. mája 2006. Členské štáty bezodkladne oznámia Komisii znenie týchto ustanovení a korelačnú tabuľku medzi takýmito predpismi a touto smernicou.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť tretím dňom po jej uverejnení v Úradnom vestníku Európskej únie.
Článok 5
Táto smernica je určená členským štátom.
V Bruseli 21. novembra 2005